b'\n_START_ARTICLE_\nMartti Suosalo\n_START_SECTION_\nUra\n_START_PARAGRAPH_\nSuosalo k\xc3\xa4vi Teatterikorkeakoulun Jouko Turkan kaudella. Suosalo p\xc3\xa4\xc3\xa4si kouluun kolmannella yritt\xc3\xa4m\xc3\xa4ll\xc3\xa4 ja on arvioinut, ett\xc3\xa4 ei olisi koskaan p\xc3\xa4\xc3\xa4ssyt kouluun opiskelemaan ilman Turkkaa. _NEWLINE_Suuren yleis\xc3\xb6n tietoisuuteen Suosalo tuli kun h\xc3\xa4n n\xc3\xa4ytteli Aapoa Turkan ohjaamassa televisiosarjassa Seitsem\xc3\xa4n veljest\xc3\xa4. My\xc3\xb6hemmin Suosalo vaikutti osana Ryhm\xc3\xa4teatterin n\xc3\xa4yttelij\xc3\xa4kaartia. Nykyisin h\xc3\xa4n kuuluu Helsingin Kaupunginteatterin henkil\xc3\xb6kuntaan._NEWLINE_Suosalo on voittanut kolme Jussi-palkintoa: paras miessivuosa (Palkkasoturi), paras miesp\xc3\xa4\xc3\xa4osa (Kulkuri ja joutsen) ja paras miesp\xc3\xa4\xc3\xa4osa (Rentun ruusu) ja my\xc3\xb6s yksi vuoden suosikkin\xc3\xa4yttelij\xc3\xa4n palkinto Thalia-gaalassa vuonna 2011. Vuonna 2012 Suosalo palkittiin Parhaan miesn\xc3\xa4yttelij\xc3\xa4n Kultaisella Venlalla, vuonna 2014 h\xc3\xa4n sai Oulun OP:n my\xc3\xb6nt\xc3\xa4m\xc3\xa4n Taitaja-stipendin. Vuonna 2016 h\xc3\xa4n sai Pro Finlandia -mitalin._NEWLINE_Suosalo on my\xc3\xb6s laulanut sek\xc3\xa4 elokuvissaan ett\xc3\xa4 itse sanoitettuja Jacques Brel -tulkintoja Pekka Tegelmanin kanssa.\n_START_SECTION_\nPerhe\n_START_PARAGRAPH_\nMartti Suosalon puoliso on dokumenttiohjaaja Virpi Suutari. Suosalon tyt\xc3\xa4r Siiri on esiintynyt is\xc3\xa4ns\xc3\xa4 kanssa elokuvassa Kalteva torni. Suosalon isois\xc3\xa4 oli vuonna 1954 kuollut n\xc3\xa4yttelij\xc3\xa4 ja teatterinjohtaja Martti Suosalo, jonka mukaan h\xc3\xa4net my\xc3\xb6s nimettiin, ja isois\xc3\xa4n is\xc3\xa4 kansanedustaja Kalle Suosalo.'